  ИА «Удмуртия» Иворъёсъя «Удмуртия» агентство но Удмурт Элькунысь йӧскалык лыдӟетъюртлэн «Йӧскалык но шаертодон литературая но библиографияя центр» ёзэтэз «Аръёс но иворъёс» нимысьтыз ӵектоссэс азьланьто. Отын ми вераськомы, мар сярысь гожъязы пӧртэм аръёсы удмурт кылын потӥсь газетын. Ӵектос сярысь рос-прогсес лыдӟыны луоз татысь Газетлэн сканер пыр поттэм копиосыныз тодматскыны луэ Удмуртиысь Йӧскалык лыдӟетъюртлэн сайтаз. 1945-тӥ арын шуркынмон кутсконын «Советской Удмуртия» газетын трос гожъязы Удмуртилэн кунлыкезлы 25 ар тырмон сярысь. 2-тӥ шуркынмонэ Удмурт АССР-ысь Вылӥ Кенешлэн азьвалтэтэзлэн тӧроез Артемий Павлов вера, макем воштӥськиз улосвыл революция бере, гожтэ элькунлэн азинсконъёсыз сярысь. (02.11.1945, № 217) «1945 аре 4-тӥ ноябрь — удмурт калыклэн улоназ туж бадӟым нунал. Та нуналэ 25 ар талэсь азьвыл В. И. Ленин декрет гожтӥз Удмурт автономной область кылдытон сярысь. 1934 арын 28 декабре Удмурт область луиз Автономной Советской Социалистической республика. <…> Азьвыл дыръя Удмуртия эксэйлэн колониез, революционеръёсты татчы улляса возён интыез вал ке, советской властьлэн аръёсаз со, большевикъёслэн партизылэн кивалтэмезъя но быдӟым ӟуч калыклэн юрттэмезъя, пӧрмиз сяськаяськись социалистической республикалы. Хозяйственной но культурной строительстволэн вань удысъёсаз бадӟымесь вормонъёс басьтэмын», — гожтэ Артемий Павлов. Озьы ик солэн ивортонысьтыз тодыны луэ, революцилэсь азьвыл туала Удмуртилэн музъем вылаз 58 промышленной предприятиос вал, нош 1945-тӥ арлы соос 2 сюрслэсь трос луизы шуыса. 1944-тӥ арын, 1940-тӥ арен ӵошатыса, соос ваньбур поттонзэс 3,2 поллы будэтӥзы, нош 1913-тӥ арен ӵошатоно ке — 66 поллы. «Мукет улон табере удмурт гуртын. 140 сюрс нимаз улӥсь хозяйствоос интые кылдӥзы кужмоесь колхозъёс. Соослы государство сётӥз пырак азелы 2.315,9 сюрс гектар музъем. <…> Табере пу герыос но кукчоос ӧвӧл ни. Республикаямы али 69 машинно-тракторной станциос. Соослэн 2578 тракторъёссы, 772 комбайнъёссы но мукет сложноесь но пӧртэмесь машинаоссы». Артемий Павлов удмурт калыклэн культураез будӥз но азинскиз шуыса пусъе. «Удмуртъёс пӧлын гожтэт тодӥсьёс революцилэсь азьвыл 14 процентозь гинэ мырдэм вуиз. Начальной образование но ваньмыз ик басьтыны ӧз быгатэ. <…> Табере асьмелэн 1067 начальной школаосмы, 223 — семилетней, 72 средней, 4 высшой учебной заведениосмы, 24 техникумъёсмы, вань научно-исследовательской институтмы, 3 музеймы, 367 библиотекаосмы, 630 лыдӟон коркаосмы но клубъёсмы». Со сяна, Совето вакытэ кылдытӥзы кун филармония, 6 театр, цирк, удмурт кун театр, ужало 72 кинотеатръёс но 124 «кинопередвижкаос», пото 53 газетъёс. «Гражданской право басьтӥз удмурт кыл, — азьланьтэ Удмурт АССР-ысь Вылӥ Кенешлэн азьвалтэтэзлэн тӧроез. — Тросаз школаосын дышето удмурт кылын, потэ 25 газет. Асьсэ вордскем кылын удмуртъёс лыдӟо марксизмлэн-ленинизмлэн классикъёссылэсь но ӟуч художественной литературалэн классикъёсызлэсь произведениоссэс». Валамон, Артемий Павлов Быдӟым Атыкай ож аръёсы Удмуртилэн улэм-вылэмез, вань калыкен ӵош тушмонэз вормон понна тыршемез сярысь но вератэк уг кельты. Солэн ивортэмезъя, улосвылысь «15 сюрслэсь тросэз пиос но нылъёс наградить каремын СССР-лэн орденъёсыныз но медальёсыныз, соос пӧлысь 51-езлы Советской Союзлэн Героез ним сётэмын. <…> Странамылэн обороная фондаз Удмуртия сётӥз 213 миллион манетлэсь трос коньдон, уно сюрс шуныт дӥсь, уно сю тонна сион-юон — сӥль, вӧй, бакчасион». 4-тӥ шуркынмонэ 1945-тӥ арын потэм газетлэн номерез (№ 219) мукетъёсызлэсь шӧдскымон висъяське — со пужыосын чебертэмын, трос туспуктэмъёс сётэмын. Удмурт автономилэн юбилеез пумысен ӟечкылан кылъёссэс верало но ӟырдыт салам ысто улосчиосмы-Совето Союзлэн Геройёсыз, РСФСР-ысь, Башкририысь, Уйпал Осетиысь, Дагестанысь, Литваысь кивалтон ёзэсъёс. Озьы ик Удмуртиез данъясь кылбуръёс печатламын. Кылсярысь, Иван Дядюковлэн: Мон тонэ весь кырӟай, кырӟасько Но ялан кырӟало ултозям. Мон тонтэк гыбдасал, кысысал — Секытлы чидатэк пограсал… Мон уло, но мон весь кырӟало Ту шулдыр, но шудо даурам. («Мон тонэ ялан кырӟало». Удмуртилэн 25 ар тырмонэзлы сӥзисько) Фото: Национальная библиотека Удмуртии © unatlib.ru Кылем даурын гожтэм ивортонъёсты лыдӟе «Аръёс но иворъёс» нимысьтыз ӵектосысьтымы Тегъёс: Удмуртия история Аръёсноиворъёс  